VENDIM
Nr. 49, datë 17.2.2021

[bookmark: _Hlk63777016][bookmark: _GoBack]MBI KËRKESËN PËR RISHIKIMIN E VENDIMIT TË BORDIT TË ERE-s NR. 244, DATË 21.12.2020, “MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË ‘SEKA HYDROPOWER’ SHPK, PËR VENDOSJE HIPOTEKE DHE BARRË SIGURUESE/PENG NË FAVOR TË BANKËS ‘INTESA SANPAOLO BANK ALBANIA’ SHA, MBI PASURITË E PALUAJTSHME DHE TË LUAJTSHME TË KRIJUARA APO QË DO TË KRIJOHEN NGA SHOQËRIA KONCESIONARE ‘SEKA HYDROPOWER’ SHPK”

Në mbështetje të nenit 16, pika 5, të ligjit nr. 43/2015, “Për sektorin e energjisë elektrike”, të ndryshuar; të nenit 3, pika 7, germa “a” dhe germa “b”, të ligjit nr. 44/2015, “Kodi i Procedurave Administrative i Republikës së Shqipërisë”; të nenit 15 dhe 16, të “Rregullores për organizimin, procedurat dhe funksionimin e ERE-s”, të miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 17.2.2021, pasi shqyrtoi relacionin me nr. 27/2 prot., datë 10.2.2021, të përgatitur nga Drejtoria e Licencimit, Autorizimeve dhe Mbikëqyrjes, 
konstatoi se: 
- Bordi i ERE-s, me vendimin nr. 244, datë 21.12.2020, ka vendosur:
1. Të fillojë procedurën për shqyrtimin e kërkesës së shoqërisë “Seka Hydropower” sh.p.k., për vendosje hipoteke dhe barrë siguruese/peng në favor të bankës “Intesa Sanpaolo Bank Albania” sh.a. mbi pasuritë e paluajtshme dhe të luajtshme të krijuara apo që do të krijohen nga shoqëria koncesionare “Seka Hydropower” sh.p.k.
- Gjatë procedurës së shqyrtimit të këtij transferimi, në ERE ka mbërritur kërkesa e datës 23.1.2021 e banorëve të fshatit Gjocaj, Njësia Administrative Derjan, pjesë e Bashkisë Mat, protokolluar në ERE me nr. 54 prot., datë 25.1.2021, për rishikimin e vendimit nr. 244/2020, duke kërkuar refuzimin e miratimit për vendosjen si kolateral për të marrë kredi bankare të pasurive që shoqëria do të krijojë në të ardhmen.
- Në referencë të nenit 16, pika 5, të ligjit nr. 43/2015, “Për sektorin e energjisë elektrike”, të ndryshuar, si dhe të nenit 3, pika 7, germa “a” dhe germa “b”, të ligjit nr. 44/2015, “Kodi i Procedurave Administrative i Republikës së Shqipërisë”, kërkuesit legjitimohen për të paraqitur një kërkesë të tillë dhe kërkesa e tyre është paraqitur brenda afatit të përcaktuar. 
- Kusht thelbësor për rishikimin e një vendimi të ERE-s është paraqitja e provave të reja nga palët e përfshira në këtë proces.
- Për sa i përket pretendimit të kërkuesve se projekti i realizimit të dy HEC-eve shtrihet 2.08 km brenda këtij parku kombëtar dhe pavarësisht faktit se vendimi i Gjykatës Administrative së Shkallës së Parë Tiranë, për pranimin e pjesshëm të kërkesë padisë së tyre, duke shfuqizuar licencën e miratuar nga ERE, në emër të shoqërisë “Seka Hydropower” sh.p.k., për prodhimin e energjisë elektrike për HEC Zais, nuk është i formës së prerë, mbetet fakt që ky HEC është duke u ndërtuar në një zonë të mbrojtur, duke cenuar rëndë interesat e publikut dhe mjedisin, vlen të theksohet se shoqëria “Seka Hydropower” sh.p.k., për qëllime të licencimit në veprimtarinë e prodhimit të energjisë elektrike ka depozituar në ERE të gjithë dokumentacionin sipas kërkesave të rregullores përkatëse. Po ashtu, kërkuesit nuk kanë provuar se ka ndryshuar statusi i dokumenteve mbi të cilat është mbështetur vendimi i ERE-s për licencimin e shoqërisë, në mënyrë specifike me zonën ku do të zhvillohet projekti, e as nuk kanë provuar se organet kompetente apo një vendim i formës së prerë të gjykatës të ketë miratuar apo ndryshuar përcaktimet e tyre. Gjithashtu rezulton e paprovuar pavlefshmëria e këtyre dokumenteve. 

- Për qëllime të aplikimit, për marrjen e autorizimit të ERE-s, për vendosje hipoteke dhe barrë siguruese/peng në favor të bankës “Intesa Sanpaolo Bank Albania” sh.a. mbi pasuritë e paluajtshme dhe të luajtshme të krijuara apo që do të krijohen nga shoqëria koncesionare “Seka Hydropower” sh.p.k., kjo e fundit, nëpërmjet shkresës së protokolluar në ERE me nr. 1260/1 prot., datë 28.12.2020, ka depozituar në ERE shkresën e Ministrisë së Infrastrukturës dhe Energjisë, (MIE-s) me nr. 8580/1 prot., datë 22.12.2020, drejtuar shoqërisë “Seka Hydropower” sh.p.k., dhe bankës “Intesa Sanpaolo sh.a.”, në lidhje me marrjen e konfirmimit të MIE-s lidhur me procesin e huamarrjes me bankën Intesa Sanpaolo sh.a., ku ndër të tjera Ministria e Infrastrukturës dhe Energjisë (MIE) shprehet se në zbatim të nenit 17, “Kufizimet” të kontratës së koncesionit, pika 3, konfirmojmë të drejtën e parashikuar në kontratë për vendosje hipoteke dhe barrë mbi asetet e shoqërisë “Seka Hydropower” sh.p.k., të krijuara në zbatim të kësaj kontrate për efekt të kredisë në favor të bankës “Intesa Sanpaolo Bank” sh.a., me kusht që kjo të jetë në përputhje me kontratën e koncesionit. 
- Për sa i përket pretendimit të kërkuesve se fakti që në aplikimin e shoqërisë “Seka Hydropower” sh.p.k., për transferim të aseteve, mungon pjesa më e madhe e dokumentacionit të kërkuar nga rregullorja dëshmon një nxitim në aplikim e se ky nxitim lidhet edhe me faktin që banorët e zonës Derjan po ndjekin disa beteja ligjore kundrejt shoqërisë, me qëllim ndalimin e ndërtimit dhe mos vënien në funksion të HEC që po ndërtohet në zonën e mbrojtur, vlen të theksohet se në zbatim të përcaktimeve të ligjit dhe rregullores përkatëse, bazuar në propozimin përkatës, si dhe dokumentacionin e paraqitur nga shoqëria, i cili në kuptim të kërkesave të rregullores është konsideruar i mjaftueshëm për të marrë në konsideratë shqyrtimin e kësaj kërkese, Bordi i ERE-s ka vendosur të fillojë procedurën për shqyrtimin e kërkesës së shoqërisë “Seka Hydropower” sh.p.k., për vendosje hipoteke dhe barrë siguruese/peng në favor të bankës Intesa Sanpaolo Bank Albania sh.a. mbi pasuritë e paluajtshme dhe të luajtshme, të krijuara apo që do krijohen nga shoqëria koncesionare “Seka Hydropower” sh.p.k., duke konstatuar dhe dokumentacionin përkatës të munguar apo të plotësuar pjesërisht. Po ashtu, në “Rregulloren për procedurat e transferimit të aseteve nga të licencuarit”, të miratuar me vendimin e Bordit të ERE-s nr. 119, datë 21.7.2016, është parashikuar që subjekti mund të plotësojë dokumentacionin përkatës pas fillimit të procedurave. Sa më sipër nuk përbën provë të re, të tillë që ta çojë Bordin e ERE-s të ndryshojë vendimin nr. 244/2020.
- Për sa i përket pretendimit të kërkuesve që ERE të mos vijojë procedurat për miratimin e transferimit të aseteve dhe vendosjen e tyre si kolateral në formën e pengut, barrës siguruese, apo hipotekës, duke qenë se këto pasuri, që po realizohen nga shoqëria “Seka Hydropower"” sh.p.k., aktualisht janë konsideruar nga gjykata pjesërisht në kundërshtim me ligjin, duke sjellë në vëmendje se një transferim si më sipër mbart në vetvete rrezikun që në rast të mospërmbushjes së detyrimeve nga ana e debitorit, shoqërisë “Seka Hydropower” sh.p.k., këto asete dalin në ankand, ose i transferohen bankës, ERE, në vendimmarrjen finale mbi kërkesën e shoqërisë “Seka Hydropower” sh.p.k. do të veprojë në ushtrim të kompetencave të saj dhe do të analizojë dokumentacionin e depozituar nga ana e shoqërisë në përputhje me kërkesat dhe parashikimet e akteve ligjore e nënligjore në fuqi që rregullojnë këtë çështje. 
- Për gjithë sa më sipër, kërkuesit nuk kanë paraqitur asnjë provë të re, të tillë që ta çojë Bordin e ERE-s të ndryshojë vendimin nr. 244/2020. 
Për gjithë sa më sipër cituar, Bordi i ERE-s

VENDOSI:

1. Mospranimin e kërkesës për rishikimin e vendimit të Bordit të ERE-s nr. 244, datë 21.12.2020, “Mbi fillimin e procedurës për shqyrtimin e kërkesës së shoqërisë ‘Seka Hydropower’ sh.p.k., për vendosje hipoteke dhe barrë siguruese/peng në favor të bankës ‘Intesa Sanpaolo Bank Albania’ sh.a., mbi pasuritë e paluajtshme dhe të luajtshme të krijuara apo që do të krijohen nga shoqëria koncesionare ‘Seka Hydropower’ sh.p.k.”, si të pambështetur në prova. 
2. Drejtoria e Licencimit, Autorizimeve dhe Mbikëqyrjes të njoftojë palët e interesit mbi vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

